Qonunchilik palatasidagi yangi qo‘mita korrupsiyaga qarshi qanday kurashadi?

Oliy Majlis Qonunchilik palatasida yaqinda yangi — Korrupsiyaga qarshi kurashish va sud-huquq masalalari qo‘mitasi tashkil etilgan edi. 2019 yil 19 mart kuni mazkur qo‘mitaning ilk yig‘ilishi bo‘lib o‘tdi, deb xabar bermoqda O‘zbekiston Respublikasi Oliy Majlisi Qonunchilik palatasi matbuot xizmati.
Oliy Majlis Qonunchilik palatasida tuzilgan Korrupsiyaga qarshi kurashish va sud-huquq masalalari qo‘mitasi oldiga qator muhim vazifalar qo‘yilgan. Xususan, uning zimmasiga davlat organlari va muassasalarida korrupsiyaga qarshi kurashish bo‘yicha ishlab chiqilgan amaliy dasturlarning bajarilishi jarayoni ustidan kuchli parlament nazoratini amalga oshirish, korrupsiyaga qarshi kurashish bo‘yicha qonun hujjatlarini takomillashtirish yuzasidan takliflar tayyorlash hamda amaldagi qonun hujjatlarda korrupsiyaga olib keluvchi normalar mavjudligini aniqlash nuqtai nazaridan ularni chuqur tahlil qilish vazifasi yuklatilmoqda.
— Har qanday sohadagi islohotlarning amalda to‘laqonli natija berishi unga doir huquqiy hujjatlarning qay darajada puxta, korrupsiyaga yo‘l ochadigan elementlardan xoli ekaniga bog‘liq, — deydi Oliy Majlis Qonunchilik palatasining Korrupsiyaga qarshi kurashish va sud-huquq masalalari qo‘mitasi raisi To‘lqin Abdusattorov. — Shu ma'noda, yangi tuzilgan qo‘mita o‘ziga yuklatilgan mas'uliyatli vazifalarni bajarishda asosiy e'tiborni murosasiz, ta'sirchan parlament nazoratini amalga oshirishga qaratadi. Jumladan, davlat va jamiyat qurilishi, korrupsiyaga qarshi kurashish, sud-huquq masalalari bo‘yicha O‘zbekiston Respublikasi qonunlari hamda Qonunchilik palatasi tomonidan qabul qilinadigan qarorlarning ijrosini nazorat qilish, davlat organlari va nodavlat notijorat tashkilotlarining korrupsiyaga qarshi kurashish sohasidagi huquqni qo‘llash faoliyatini tizimli ravishda o‘rganib boradi.
Oliy Majlis Qonunchilik palatasi deputati, mazkur qo‘mita a'zosi Sherzod To‘xtashevning ta'kidlashicha, qo‘mita yig‘ilishlarida mansabdor shaxslarning korrupsiyaga qarshi kurashish sohasidagi faoliyati yuzasidan parlament eshituvlarini o‘tkazish, jismoniy va yuridik shaxslarning murojaatlari, korrupsiya haqidagi boshqa ma'lumotlarni ko‘rib chiqish, amalga oshirilgan ishlar yuzasidan parlament a'zolarini muntazam ravishda xabardor qilib borish kabilar ham ustuvor vazifalar qatorida belgilanmoqda.